Refleks (utstyr)

En refleks eller retroreflektor er et hjelpemiddel som brukes til å reflektere lys tilbake til kilden med minimal spredning. Ulikt et speil, sender den lyset tilbake uansett hvilken innfallsvinkel det kommer fra. På fagspråk kalles dette retrorefleksjon. Dette gjør at refleksen synes mye bedre i mørket når en lyskaster, som et billys, treffer refleksen.

Retrorefleksjon oppnås ved hjelp av prismer («gammeldagse» refleksbrikker), mikroprismer (myke plastreflekser) eller glasslinser (som oftest sølvfarget refleks til bekledning).

1. mars 2007 ble den norske kjøretøyforskriften endret og det ble innført krav om at minst én godkjent refleksvest må være lett tilgjengelig i bilen fra førersetet til en hver tid.

Refleksprodukter og refleksvester som selges i Norge (og EU/EØS) skal være produsert i henhold til de EU-direktiver som gjelder produkttypen. Kun tekniske kontrollorgan i EU/EØS kan typegodkjenne refleksproduktene. Etter typegodkjenning bruker produsentene «CE-merket» som tegn på at produktene møter alle grunnleggende krav. Refleksprodukter og refleksvester uten CE-merket er ikke tillatt omsatt.

I Norge arrangeres Refleksdagen årlig av Trygg Trafikk for å øke bevisstheten om bruk av refleks i mørket. Dagen markeres hver høst og har som mål å redusere antall trafikkulykker ved å oppfordre fotgjengere til å bruke refleks. Ifølge Trygg Trafikk kan bruk av refleks redusere risikoen for å bli påkjørt med opptil 85 %. Kampanjen involverer både skoler, bedrifter og kommuner, og reflekser deles ofte ut gratis i forbindelse med markeringen.

Måling av refleks krever avansert utstyr som kun besittes av et par firmaer i Norge.

Norge (og EU/EØS) har følgende standarder for refleksprodukter til personlig bruk:
EN ISO 20471 – svært synlig vernetøy,
EN 1150 – synbarhetsbekledning til fritidsbruk,
EN 13356 – synbarhetsprodukter til fritidsbruk.
EN 471 - synbarhetsbekledning for yrkesbruk, har blitt erstattet av EN ISO 20471, men fremdeles finnes mange slike produkter på markedet.

 Forskjellige typer refleks 
 Refleksbrikke
 Refleksvest
 Refleksbånd
 Refleksklistremerke
 Slap Wrap
 Refleksarmbind

 Referanser 

 Eksterne lenker 

 Statens vegvesen
 Endringer i kjøretøyforskriften, angående refleksvest i bil
 Trygg Trafikk
 Informasjon om Refleksdagen

Kategori:Sikkerhetsutstyr